lunedì 18 giugno 2012
Soflades
Le gnieçute vuê e je stade ator fin misdì. Agne Lene e à scuegnût lâ a clamâle tal ort, po a berlâ pe ferade, po pe glerie e finalmentri, tant che le clamave di une bande, jê e je vignude fûr da une altre. A jere dae comari di dutis lis comaris: Le Lussie.
Nuie di mâl, intindinsi. Tant che le frute e je da jê, a pues stâ cuiete. Baste che no i dedi masse porcariis senó le frute a taule no i mangje plui nuie e baste che no i fâsi plui dutrine che un plevan sinò po a messe si stufe.
E justementri, tant che i siervive le mignestrute e varès volût domandâi cemût che e jere lade dae Lussie ma à decidè di spietâ che le frute i cjacari di bessole e di fat, ae tierce sedon di mignestre:
- Agne Lene, parcé no mi contistu mai storiis di sants?
- Parcé che di chês storias aí a tu nd'âs ancje massa da Lussia e cuant che tu vâs a dutrina a tu varâs inmó di plui. Sofla sula sedon se nò tu cji sbrovas. Jo cji conti dome di chês che no cji contarà nissun. Sofla!
- Sì, ma a mi a mi plâs di savê lis storiis dai sants - e dîs soflant un fuh. - Vuê a mi à contât che a 'nd ere un sant che al cjacarave cui ucei e cun ducj i anemâi. Fuh! Parcé no mi contistu bielis storiis cussì? Fuh!
- Eh ma. No sta soflâ cussì fuart che tu strucjas la mignestra sula tovaia, mo.
Le pine e pare jù le sedon di mignestre soflade e a 'nt cjape sú une altre che e sofle domandant:
- Agne Lene, parcé no atu nissun cuadri di sant e nissune statue de madone in cjase. No preistu mai tu? Fuh.
- Eh sì sì chi prei, ma cidina cidina. No ai voia di dâ fastidi al Signôr cu las mês preieras che lui al é di sigûr bielzà massa cjapât a scoltà dutas chês dal Papa, dai vescui, dai plevans e dutas chês dai puar biâts e chês dai mangja... Ostia la possa ardi di Lussia che a 'nd à simpri una! Sofla, ch'a tu cji sbrovas!
- Fuuuh, e o sofli pur! Fuh, ma ise vere che il Signôr al sa e al viôt dut?
- Eh, al savarà ben lui, cui ch'al é bon e cui ch'al é trist. Nol coventa mostrâ ch'a si prea par sei buina e no coventa mostrâ sants e madonas par fà crodi che si é bogns.
- Fuh. Alore ancje un plevan al pues sei trist?
- Eh ma, a tu lu domandarâs a pré Leon. Lu savarà ben lui il parcé ch'al ven a bevi il café da me invezit di lâ da Lussia , no?
- Fuh! Ma la Lussia a mi conte simpri bielis storiis di sants a no pues sei triste.
Gnervoside, agne Lene e tire il flât come par cjapâ fuarce, e sbasse i braçs come par lassâ prêse, e siere i voi come par domandâ perdon po e sofle cence misure sule sedon de piçule e i zonte: - Sa cji plasin tant las storias da Lussia, domandigji alora cemût ch'a è fat par neâ i tuis da sô gjata.
Joii, ma tu mi âs sclipignât la mignestre tai vôi, mo!
di Jaio Furlanâr
lunedì 11 giugno 2012
Picinin, amôr gno
Lu sai che ti plâs mangjâ pocut e san ma buinut, e o soi pronte pal to plasê a vignîti daûr cui mei mangjarins. A buinore o larai a marcjât a cjoli par te il latut plui frescut, il pagnut cjalt di fôr e lis pomutis plui golosutis. Ti dismovarai cu la guantierute de gulizion, cuntune rosute fresculine e une bussadute. Ve ca, ti disarai, il to sugut di narancis pene strucjât. Lis tôs fetutis di pan brustulidis cu la marmeladute di freulutis e il to cafetut cul lat ma cence zucar, signurin gno biel.
Pal to gustadin, nome une salatute frescie di ort, cui ravanei e la ruculute che ti ai semenât jo la cunvierute, bagnade e curade cu lis mês manutis. E ti zontarai dongje nome un jogurtin magri, che lu sai ti plâs tant.
O lavarai la salatute fue par fue che sedin lustris, e il pomidorut a çariesute lu taiarai pal mieç, amôr gno, che tu sintis dut il savorin di soreli par che ti jempli il to curisin di bogns sintiments. O cuinçarai il dut cul vuelissut dolç e delicât de riviere di soreli jevât de Ligurie, cun pene une gotute di asêt aromatic che o fâs jo, par te tenerece mê. Une gotute de mê salivute par striati che no tu ti dismenteis dal to amorut adorât. Par saurî la tô salatute une mê lagrimute salade di comozion al ricuart dal nestri prin amôr cuant che o jerin zovins.
Pe cenute, pensarai vie pal dì, che o soi sigure di sauriti il stomi e che par un an o rivi a discjoliti dai toi pinsiruts cence stufâti nancje une volte. E no mancjarâ su la taule chel taiut di vinel neri di cantine che ti va ju tant ben. Par indulciti la bocje palacinke ae marmelade che o fâs jo o budinut di cjicolate, daûr de ispirazion.
Alore, mi vuelistu tant che tô afezionade cogute di cjase? O soi nete, che o fâs une dociute ae matine e il bagnut sot sere. Mi tai parben lis ongulutis e tal fâs vulintîr ancje a ti. No mastii gome merecane, no mi impuci il flât di spagnolets, no ai pei di plui ni sot dai braçs ni là che tu vâs dispes a cjapâti lis tôs gjoldudutis. Lis mês manutis a san cusinà e fâti gjoldi. Se al covente o pues ancje insavonâti la schene e resentati i cjavei. La gnot o pues scjaldâti co mi intachi crote a ti. Mi vuelistu amôr gno picinin?O sarai la tô cogute, la tô camarele, la tô stuute, la cunvierie di arâ e savoltâ salocor. Prin di durmî ti puartarai la camomilute.
Parcè alore tu ti sês stufât di chê sdrondine di Marie, chel gran putanon di chilo, bocognone trucade e tu sês tornât di me, om di mierde che no tu sês altri. Chê carampane, cun chei tacs di dodis che cole dal moment, troie che dut lu san e ridin di te. Parcè gno picinin propite cun chê vacjate di Marie. E cumò che ti à stufât cui soi numars di rivendicule di sante catarine tu sês tornât a a fati cocolâ ca di me, schifôs di un sporcacion che no tu sês altri.
Ti siesti jo, no stâ vê pôre, i toi fastidiis.
O rivi in cjamare dal moment cu la camamilute clipe par te, cuntune sedonute di mîl e une di velen pes pantianis, cussì che sedi la ultime volte, ninin gno, che ti siervìs e che ti torni a cjapâ indaûr daspò di ancjemò une altre scjampadine cu la ultime sdrondine che tu sês lât daûr.
di Stefano Gasti
Etichetis: Contis, Gjenar neri, Stefano Gasti
venerdì 8 giugno 2012
balades
Louis Joseph Raphaël Collin, Honte, 1892musiche par compagnâ la conte
prin moviment: jessî. valz.
tal cuchil dal Riul, taponât intal sorc, al cjatave bielstâ copari Vincèns. curiôs, furighìn, gjalinâr, i plaseve ogni dì cirî fûr le miôr ande de vite. ben di là dai setante si lecave inmò i lavris gjoldint cun bon estri de nature il misteri. a dî il vêr le sô plee no jere spartide: che le sfrente de scugne no dave francjisie. cundut le balade (si capis, in moreste) i leve di viole: tra une cerce e un taiut al fumave le beche pilucant di plasê. che al fos sul content si viodevilu in muse: svelts i voi e barons un biel pâr di mostaçs. al rideve di gust vent tal ort il cupeç: che i zuiave di gale ogni sclip di bielece.
invidiât di scuindon, pôc di sest in peraule, al gustave le pome, di stagjon in stagjon. nol à fat malegracies che in rivuart al tignive ognidun ogni volte: e tal câs al scuarzeve nome chel che di bon e volevin di lui, sedi vedue par simpri o pôc dome in chel jenfri.
secont moviment: vê. tango.
dut diviers il bon Roman: un biel grop di brâf cristian. possident insin de muse, cule vôs fate, di orcul. lui tignût al jere invezit, salt, onest, lavoradôr: che pal ultin jere vêr, a da jù par chei altris dôi.
ancje lui mai nol diseve nissun no a dibisugne, nome che a l’ocorence, si faseve dâ un acont: a le sclete, di buinore, tant par disduliâsi i gnerfs.
« … o ai di plantâ patates... » « ven doman ti’n doi un sac ... »
« … o ai bisugne di fasûi... » « ven doman ti doi i miôr ... di bessole, tor des cinc ». e in te stale cules vacjes, prin di molziles al molç une mari di famee che di meti dongje e veve par chês bocjes il gustà ... e jere propit di bessole.
“se Diu al viôt jo o proviôt ... vevio di mandâ mê fie che a lui i lave miôr? jo o tâs o vai o glot. po cjalant i fruts mangjâ o dîs nome: par vuê o ai fat! doman Signôr fasarâs tu… ”.
lui al leve nome a messe le zornade de salût: che Madone i des inmò robustece par mandâ indenant dure chê tiere! e jere tante a guviernâ…
al pinsîr al suspirave. dut content dal so ben fâ.
detule. mazurche.
no si pues meti judizi cuant che no si à a ce fâ cul pelôs di che puar vivi. Ma par dî une robate volarès olsâ che almancul di pavee un al cjoleve: il so gjoldi, fasint gjoldi. biel chel altri dut cjapât, al cjapave juste impen, ognidun di fan pal cuel.
vâl a dî …
che diu-nus-vuardi sei par vuê che un doman
dant cumò il mût di jessi e vê une dì ancje di jentrâ ( … ? )
po … jessi fûr de maluserie, par vê part de biele gjonde …
e ca ducj a tocjâ len:
sore che inte val-des-lagrimes, nô o vain propit benon …
finâl. minuet.
scjaraçule, maraçule
la lusigne, la craçule … [1]
di el fari
Etichetis: Contis, El Fari, Gjenar poetic, Gjenar romantic
lunedì 4 giugno 2012
Agne Lene e le puestine
Vuê agne Lene a si è jevade cul pît sbaliât, a someave tirâ il mussic e a fevelave dome cui sì e no. Dal pancôr, dal becjâr, al bondì di chês che tornavin de messe e à rispuindût dome cuntune cjalade e si capive subite che no veve voie di cjacarâ. Va ben che a jê las mangja ostias no i son mai ladis jù tant, ma fin cumò ur rispuindeve simpri cun buine voie. Si fermave ancje a fâ une cjacarade par savê se il plevan al veve predicjât alc di bon o alc di stuart o par savê cui che e jere gravide o cui che al jere muart, se al jere il paron o il gjat, l'om o le femine, cui che al jere lât a stâ a Udin o cui che al jere vignût a stâ in paîs e po des sbrindulis e dai mostros di chei paris e di chês maris che diu ju sfulmini che no van a messe che a ogni muart di Pape...
Le puestine cuant che le à viodude da pé de vile le à clamade par dâi le sô pueste ma jê a no si é fermade, i à fat un segn disint alc che a no à capît. Forsit e jere di presse parcè che subite dopo, cuant che le à viodude incrosâ le sô amie Gjildine, no dome a no si son saludadis ma a an slungjât il pas come se a vessin la peste.
Propit lôr dôs che son cognossudis come lis plui grandis amiis dal paîs e che lis comaris a no lis sparagnin mai, nancje tes preieris.
Cuant che invezit i à puartât le pueste in cjase, agne Lene a someave come simpri. Alore i à domandât il parcé di tante presse e di tant malumôr. Ma agne Lene, ae sô domande, mieç scandalizade e mieç ironiche i à rispuindût cuntune altre domande:
-Ma no atu viodût che la Gjildina no mi à nencja det bondì vuê? Ho!
Alore le puestine e à capît. Ma chest a no lu à disarà a nissun. Le bocje da ridi che cumò i faseve agne Lene i bastave e nol coventave fâ ridi dut il paîs disint ce che agne Lene a veve dismenteât vuê prime di lâ fûr.
Ma e à di lâ ancje dae Gjildine. Al sarès biel se ancje jê a i disès:
-Ma no atu viodût che a no mi à nencja det bondì vuê?
Sperin dome che cumò a vedi vût il timp di metisi le dentiêre ancje jê.
di Jaio Furlanâr
venerdì 1 giugno 2012
pomes salvadies
Gustùt e so fradi e restin vuarfins: cussì barbe Ugjèni, un om di gran cûr, ur dâ vulintîr acet te famee: che li a cjase sô, nol è stât neât un sotet a nissun, ni un bocon di pocade. Mighe dibant, si capis: sore cuintri un lavôr, nome pôc. inte stale e tai cjamps, d’invier e d’istât, di mût che in braùre, contents ducj insiemi, si dei une man indulà che al covente, tignintsi ancje in bon.
Ma il lavôr di ogni dì al è un poç cence fonts, dal lusôr di buinore al lâ a mont dal soreli che « si no si cres bintars [1] si ven sù pelandrons, cun voe di fa nuie! » cuant che invezit un om al met pardabon il so estri intal fâ, par mandâle indenant cun dut il so gnerf: imparant a cuistâsi a misdì le mignestre e le sere, diuvueli, polente e lidric.
Gustùt une dì si è pierdût vie pai siums, sintint tra i ramaçs i uciei a zornâ. “jenfri chei sterps, lôr almancul son libars ... - al pense - e ur côr fin daûr, clapadantju di rabie, parcè dute che gjonde i dave un fastidi ! - o soi piês di un uciel...” al diseve fra se. in chê volte no si leve a dutrine a imparâ che il bon Pari al à a cûr ogni fi, par piçul che al sedi, dome a scuele si leve di sudizion: di mestri e di predi (che e jerin studiâts). dal paron e dal siôr (che tignivin in stangje). dal plui grant al plui vecjo, (par fuarce. ancje cence reson ) « ... tu tu âs di tasè, che tu sês un snacai ... ».
al veve une fote che si dismentee di puartâ l’aghe ai setôrs.
« usgnot cence cene! » i dîs barbe Ugjèni. lui al scjampe tal ort a robâ doi cudumars, cun rabie, zurant: chest istât in chê cjase jo no vuei plui mangjâ. di chê dì indenant al à fat di bessôl, simpri a mut: jentrant a sotet juste nome a durmî. nancje un cic di chei altris: che par vie de strachece, no cjatavin le fate se no chê dal stramaç.
e di li ogni an di avrîl a setembar, al va vie pai cjamps a cirî mangjative cognossint in riviel, ritais e jerbum, imparant di bocjade, ducj chei bogns di crustâ: l’asprin panevin e il dolç des butadets, il mugnestri frutam e dut chel salvadi. gramolant cun plasè e coltant sore nuie: pai cjamps cul soreli e tai sdrups cu le ploie. lui libar, cidin, parmalôs, dulinciôs, cun fan ingrumade e risulte badiâl.
in dut chel slavin di fruts e di grancj nissun plui lu conte che i baste al lavôr fâsi viodi di uce e seguitâ a dâi daûr, di un scûr a chel altri.
°°°
… e cussì a le Vierte o cul zovin di lune, tal vieri in seren o subit dopo i burlaçs, ducj sot a cutin di preiere in pagnut …
dome a un no i covente vê man cule strussie: un mulut tarondin, blanc e ros di miluç. si rondole par cjase, riçot neri e ocjaluts, daûr di chês femines che ordenin in volte les cjamares e chê altre e dan dongje il mangjâ.
lui al è simpri li,
si ancje al à une famee: parcè a barbe Ugjèni i plâs velu par se.
dome a un no i covente vê man cule strussie: un mulut tarondin, blanc e ros di miluç. si rondole par cjase, riçot neri e ocjaluts, daûr di chês femines che ordenin in volte les cjamares e chê altre e dan dongje il mangjâ.
lui al è simpri li,
si ancje al à une famee: parcè a barbe Ugjèni i plâs velu par se.
di el fari
[1] bintar:al vûl dî torzeon, vagabont, ziremont. le peraule e derive dal todesc Winter: Invier. E le espression “fâ il bintar” e voleve dî “sta fûr par l’Invier”. Si riferive a chel emigrant che non tornave a cjase te stagjon frede, come ducj chei altris. Magari al veve les sôs buines resons: tant e tant le nomee e je deventade chê di pelandron, flacjon, gratepanze. O invezit e jere dute invidie, cuissà!.
Etichetis: Contis, El Fari, Gjenar romantic
venerdì 25 maggio 2012
di là di Sèdule
Sèdule e je une localitât de val di Cjaurêt, poiade jenfri Slovenie, Carinzie e Friûl. Fin ai prins agns dal ‘900, culì al è lât indenant un marcjât stagjonâl: blave, formadi, cjastines, vin. In chê ocasion, ints ligrioses e rimpinavin i monts che durant dut el an, les tignivin separades: par convivi une dì, ducj insiemi. e al bastave un violin o une armoniche par displeâ ogni disparitât intal bal. oms e femines, no plui fermâts des frontieres politiches ni blocâts dai confins culturâi, e incrosavin libars les lôr diversitâts, tal magjic incjant che al cjol il cuarp, dopo vê striât anime e cûr: l’atrat al à le venture di movi palpitaments e fiâ sgrisui che non an bisugne di palesâsi in fevele, par jessi lampâts.
Le sere, tornant a les vals di ogni dì, ognidun al puarte intai voi le sô nostalgjie e tal cûr magari un insium. e ducj le promesse di cjatâsi ancjemò l’an tornât. biel che il ricuart al devente cjantarele, a infuartî le brame lunc i mês denant vie:
di là di Sèdule / si va a carotulis / a comprâ cotulis / a bon marcjât
la plui biele / a vôt centesims / la mezane / a un carantan …
alì al nas ancje un bal-di-societât: e ogni clape, briade, comitive, compagnie o gjernazie e tire fûr dut il snait a fâ viodi in gare, le sô fantasie.
di chel bal si cognòs dome le figure dai balarins, pronts in file, che movin indenant e indaûr, al ritmi segnât dai imprescj in tai pîts: çupiei e çucules. a indetâ une pantumine che a prin colp e somee cence costrut:
balin e balin, çupiel e çucule
balin e balin, zocul e zocule
balin e balin, marzoc marzocule [1]
trê batudes. intun cressi fulminant, come l’atac de novesime di Betoven.
mi plâs leile cussì:
sul imprin çupiele çucule e balin insiemi instradant il ritmi, fin che le ande si alce a tramudâ il snait dal bal, intun vivi di dentri le mude de çucule in zocule. di imprest, in gnûf divignî. di mieç puar e sclet, a istint libar. di vore, in tîr svoladi. trasmetint une inficje rude di gjonde inocente [2]. e di culì, zocule zocule e inviin le lôr metamorfosi. une fuarce ancestrâl e scree l’incjant dai balarins che i dan sot sturnîts, cence fren [3]. cjapâts inmò prin e di plui, dal riscjalt de infatuazion: a disgludâ lûc e ore, petant fûr strambalâts. ve ca alore marzoc e marzoche: tenars, lizêrs, dolçs e ninins.
cui di nô no àjal vivût mai, intun îr di un lamp, un moment cussì bon, fûr dal mont, cjariât di magjie? chei che no - i chilôs, i dalôs - e vivin benzà culì l’andit-dal-infier [4].
ben ur stâ! se in chel no vessin di fruçâ le vite a cent e un di lôr.
L’infier al è fat di chei altris al diseve Sartre [5].
e je vere dabon! ma … [ cuant soio jo, paradîs par un altri …]
marzoc: peraule a dî un estri sotsore. culì e piture le uce che e à strapuartât le cubie. une imagjine dificile di riproponi cul stes fresc vivôr. nancje Tolstòj …
Sedule: non pierdût sore val di Cjaurêt. e nô ducj, culì, e vin smenteât le inocence.
in curt su chês tieres, si combatarà in maniere feroce, doprant une sdrume di puars marzocs: malintopâts dal volê di poçs. dopo e vignarà indevant une civiltât gnove: a tentâ svindic pes necuizies. cirint un gnûf ben. scjafoiant chel pôc za vivût. e avilint le memorie di piçules stories. le storie-dal-om.
di el fari
[1] marzoche.
[2] a ricuardâ Les aventures di Alexis Zorba (“Zorba il greco”) di Nikos Kanzantzakis.
[3] come inte vilote: “balin e saltin po si ribaltin come zupetis dut cuant il dì” (La Pine).
[4] Divine Comedie, Infiêr, Cjant Tierç: vv. 22-69.
[5] Jean-Paul Sartre: Huis clos « l’enfer c’est les autres » 1943.
Etichetis: Contis, El Fari, Gjenar romantic
mercoledì 23 maggio 2012
L'invasion
Paulin al cirive dispès la pâs de solitudin sentantsi cun frecuence sore il muret dal Sagrât de Glesie, come se al stes in spiete di alc che al dovarès sucedi. Di lì al viodeve ducj i moviments tal font de val. So nono Pauli, di solit, i contave sore lis invasions barbaris patidis a traviers des etis. Il Sagrât juste apont, al jere simpri stât un puest strategjic come vuaite par viodi il fâsi indenant dal nemì.
Ogni an, tal mês di Avost si ripeteve la stesse storie. Si ju olmave cuant che a cjapavin la rive sù, daspò de curve clamade de Madone. Cjalantju dal alt si viodeve il movisi di une masse eterogjenie di cjars tirâts da cjavalons grancj e grues, la lôr fuarce e vignive stiçade dal vosonâ gjenerâl, oms e bestiis a cirivin di puartâ in sigûr dut chel piçul e grant mont di fantasie cjamât sui cjaroçons.
Chel dì, un bâr di nui al taponave la culine, dabàs la brume e cuvierzeve la campagne. Paulin al associà dut chel movisi par nuie clâr ae fumate, imberdeant chel daidai cu lis contis dal nono, al crodeve di viodi avanzâ une marmaie barbare cun pichis e alabardis, volint a ducj i coscj espugnâ chel bastion invincibil. A confermâ cheste sô credince al fo ancje il fat che al sintì a berghelâ in forest (so nono Pauli al varès dit: in cravuat).
Par fortune un rai di soreli al slambrà i nui e al dissipà lis fumatis in sante pâs , il vert de campagne si rifleteve tal celest dal cîl. Paulin al viodè rivâ ben altri. Batint lis palmis des mans e cu la bocje vierte al cjalave chê vivarose, asimetriche e lungje carovane che varès puartât in paîs cuindis dîs di baldorie, di lusôr e di ligrie.
E rivavin lis gjostris.
Chel dì, un bâr di nui al taponave la culine, dabàs la brume e cuvierzeve la campagne. Paulin al associà dut chel movisi par nuie clâr ae fumate, imberdeant chel daidai cu lis contis dal nono, al crodeve di viodi avanzâ une marmaie barbare cun pichis e alabardis, volint a ducj i coscj espugnâ chel bastion invincibil. A confermâ cheste sô credince al fo ancje il fat che al sintì a berghelâ in forest (so nono Pauli al varès dit: in cravuat).
Par fortune un rai di soreli al slambrà i nui e al dissipà lis fumatis in sante pâs , il vert de campagne si rifleteve tal celest dal cîl. Paulin al viodè rivâ ben altri. Batint lis palmis des mans e cu la bocje vierte al cjalave chê vivarose, asimetriche e lungje carovane che varès puartât in paîs cuindis dîs di baldorie, di lusôr e di ligrie.
E rivavin lis gjostris.
di Galliano di Buenos Aires
Etichetis: Contis, Galliano di Buenos Aires, Gjenar romantic
lunedì 21 maggio 2012
Il café da agne Lene
Agne Lene e je une vere specialiste de cerimonie dal café ma cualchidun, se al passe devant di cjase sô, al à pôre di fàsi invidâ. Bisugne dî che agne Lene e invide cence savê se e à avonde café in cjase ma se a 'nd à e s'a i va ben, il so café al é veramentri bon. Nissun nol sa s'al é pe moka, pal café o pe âghe che e dopre, ma se i va ben, e che no dismentee alc par stâ a fevelâ a disin ducj che al é miôr che te ostarie sene e fâs cussì:
Prime a prepare lis cjicaris. Daspò a zonte trê crustui dai soi o cualchi biscot che e va svelte a domandâ ai vicins passant pal ort. Po e torne te cusine a cjoli lis sedons e il sucar, li, cualchi volte a s'inçopede e no sa plui ce che e jere vignude a fâ, i cjape il panic, là isal il café? E dìs lant tal frigo. Joii...
Se le comâri di là e continue a fevelâ, e riscje di sbaliâsi. Alore e à di stâ atente.
- Prime a si met le âghe tal capuç di sot, a i dîs simpri so nevôt tant che i passe i struments come s'al fos l'infermîr e jê il chirurgo. Po e à di stâ atente di no passâ le valvule cul livel de âghe che si no cuant ch'al passe, il café al trapasse di fûr, dissal. Ma nuie da fâ, jê e à simpri metût le aghe sôre de valvule e cussì cu le moka di dôs jê e fâs trê tacis. Une par jê, une pe comâri e une pe blancje cusine che di sigûr plui blancje no si puès e a scuen vê une biele macje nere cun sclipignadis artistichis tor ator. Ma se no à le macje nêre a é dute contente... Fin cuant che si inacuarç che a à dismenteât di meti le âghe, o il café tal filtro, o ben e à metût il café tal filtro ma no à metût il filtro...
Se le Gjildine a é lì, a si fasin une biele ridade massime che, ducj a lu san, a messede benon jê, e ce tant che a messede! Ma e dismentee simpri di meti il sucar.
Vuê il plevan, puarin, al si é fat invidâ e agne Lene e varès voie di viodi s'al é vêr ce che i an dite che lui al met cinc cucjarins di sucar ma a nol messede mai di mai. Alore a è a stade atente e par meracul no si è sbaliade cul café tant ch'a i contave che in Etiopie, secont il so von ch'al é stât aventi jù, le ceremonie dal café a dure une ore jenfri il rustîlu, mazenâlu e siervîlu.
Dome che tant che il plevan a i fevelave dal gjaul, cuant che a à sintût l'odôr di brusât e à pensât subite al infier e no al café ch'al passave e al é cussì che chiste volte in plui de macje nêre e i sclipignots artistics e veve ancje le mantie di bachelite fondude e le moka cussì imberdeade ch'à jere da butâ vie.
di Jaio Furlanâr
venerdì 18 maggio 2012
biel acet
«no varès masse voe… [e mi vogle di corse]
vistît in pont-e-divot… obleade… int rebeche…
miôr di no!»
po ben… i dîs zirantmi a poiâ il vueit sul bancon
nol impuarte…
(joi, se mi brusave invezit! po folc, ve ca le pensade…)
…o pues prontâ jo alc di cene!
se ti va ben, si capìs !
o varès le esclusive dai voi che tu âs…
(l’entusiasim mi veve sburtât dal dut fûr di strade)
no ai mighe sintût nissun sì: nome un suspîr
lizêr come aiarin di sot sere. ma lu ai let sui soi lavris in sfrese
jenfri il veri dal cjaliç …
mi rint cont di bot! (no podevio smorseâmi le lenghe, no!)
aromai e je fate… “… po ce fasio cumò?
jo no ai prontât mai, nancje un ûf dûr…!”
…e intun sclop e je sere. [1]
ben rivade a chê frute. comoditi. ven… cjate fûr une musiche
che sedi intonade al to jessi chi… cussì biele!
intant che di là o rivi insomp al mistîr…
e mi invii
(cule agjitazion di un novel)
o vevi metût in vore dut il gno estri,
disintmi sigûr che il mangjâ al è un mût elegant
di spartî il gust di vivi.
po chestes robutes e dovaressin lâ ben!
e son dutes curades, minudes, faciles, scletes
(di complicât al è za il baticûr).
o impii el doplêr e o doi l’ultin voli
intant che mi rivin, ardint, les notes di Sergej Vasil'evič [2]
in savôr di promesse…
su le taule in biel viodi, scudielutes di crep metudes a cempli:
cun salam di felin in rudieles, bussades di kiwi in fetutes.
altres cun speck bracecuel a uve grispine de Cine.
sandenêl di bessôl e bresàule su spics di ananàs.
li vicin e cimiin cuadreluts di formadi:
ognidun cul so compagnatori, in bussui di veri.
chei moi di paste a fâsi sconfondi de mîl di cjastinâr.
narançs in confeture a sposâ chei di latarie.
po dopo i vecjos e dûrs, di meti a morestâ
in marmelade di fîcs.
e gustin emozion cence pan
e ogni tant, sclip a sclip, Veuve Clicquot.
in tal jenfri Sergej i dâ sot cence pâr…
e finin cu les triscules di tufâ, dentri a man, intal yogurt
grêc al limon
e pomulutes di bosc con gotes di mîl di robìnje:
volint.
chest moment al è cussì intens e beât
che mi somearès di podê ancje murî
par che al deventi imortâl (po ce isal l’eterni
se non un adun infinît di bon e di biel: di fregui d’amôr !)
«e vanze une gote di mîl…»
…
mi plasarès… dâle sù…
di el fari
[1] viôt miôr Salvatore Quasimodo: Acque e terre, Solitudini, n. 16, “ Ed è subito sera”
[2] Rhapsody di Sergej Vasil'evič Rachmaninoff:
Etichetis: Contis, El Fari, Gjenar poetic
Iscriviti a: Coments al post (Atom)
ita_Latn cat_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn cat_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn est_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn glg_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ron_Latn glg_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn glg_Latn fur_Latn fur_Latn fur_Latn oci_Latn fur_Latn ita_Latn oci_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn ita_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn pap_Latn fur_Latn fur_Latn fur_Latn fur_Latn fur_Latn oci_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn est_Latn fur_Latn fur_Latn fur_Latn fur_Latn fur_Latn unk fur_Latn scn_Latn ita_Latn kea_Latn fur_Latn fur_Latn